ভক্তিপ্রকাশ ব্রহ্মচারী ছিলেন যোগ-ভক্তি মার্গের সিদ্ধ সাধক ভাদুড়ী মহাশয় অর্থাৎ পরমহংস মহর্ষি নগেন্দ্রনাথ-এর ত্যাগী শিষ্য ধ্যানপ্রকাশ ব্রহ্মচারীর ত্যাগী শিষ্য এবং শ্রীশ্রীনগেন্দ্র মঠের দ্বিতীয় মোহন্ত। মহর্ষি নগেন্দ্রনাথ এবং ধ্যানপ্রকাশ ব্রহ্মচারীর মহাজীবন ও সাধনার প্রচার এবং প্রসারের জন্য তিনি স্মরণীয়।   প্রারম্ভিক জীবন ও শ্রীশ্রীনগেন্দ্র মঠে আশ্রয় লাভ   ধ্যানপ্রকাশ ব্রহ্মচারী ছিলেন প্রসিদ্ধ বাঙালি হঠ যোগী ও মহর্ষি নগেন্দ্রনাথ -এর ত্যাগী শিষ্য। মহর্ষি নগেন্দ্রনাথ তাঁর এই ভ্রাতুষ্পুত্রকে নিজের ভাবসন্তানের মর্যাদা প্রদান করেন। পরবর্তীকালে তিনি শ্রীশ্রীনগেন্দ্র মঠের প্রথম মোহান্ত নির্বাচিত হন। মহর্ষি নগেন্দ্রনাথ তাঁর পার্থিব দেহ ত্যাগ করলে তাঁর আধ্যাত্মিক পরম্পরার এবং মঠের যাবতীয় দায়িত্ব নিজের কাঁধে তুলে নেন ধ্যানপ্রকাশ ব্রহ্মচারী। এই শ্রীশ্রীনগেন্দ্র মঠ হলো যোগ-ভক্তি মার্গের সিদ্ধসাধক ভাদুড়ী মহাশয় অর্থাৎ মহর্ষি নগেন্দ্রনাথ- নগেন্দ্রনাথ ভাদুড়ীর শেষ জীবনের তপস্যা স্থল। এটি ভাদুড়ী মহাশয়-এর ভক্ত এবং শিষ্যদের দ্বারা প্রতিষ্ঠিত হয়।  মঠ স্থাপনের এই প্রসঙ্গটির বর্ণনা রয়েছে পরমহংস যোগানন্দ-র আত্মজীবনীতে :  এই ধ্যানপ্রকাশ ব্রহ্মচারীই "সভা"-কে "নগেন্দ্র মঠ" -এ রূপান্তরিত করেন।  ভক্তিপ্রকাশ ব্রহ্মচারীর পূর্বাশ্রমের নাম ছিল হরিপদ। তিনি ছিলেন তাঁর পিতা-মাতার তৃতীয় সন্তান। ১৯৩৪ খ্রীঃ ১১ই নভেম্বরে ভক্তিপ্রকাশ ব্রহ্মচারীর এই শ্রীশ্রীনগেন্দ্র মঠেই আবাসিক জীবন আরম্ভ হয়। এই ঘটনার প্রায় দশ বছর আগে, ১৯২৪-এর ডিসেম্বরে তাঁর মাতৃবিয়োগ ঘটে।  শিক্ষা জীবন তিনি কলকাতা বিশ্ববিদ্যালয়ের ম্যাট্রিকুলেশন পরীক্ষায় প্রথম বিভাগে উত্তীর্ণ হন এবং গণিতে লেটার পান। ১৯৩২ সালে তিনি কলকাতা বিশ্ববিদ্যালয়ের আই.এ পরীক্ষায় প্রথম বিভাগে উত্তীর্ণ হন। তিনি ১৯৩২ সালে বি.এ শ্রেণিতে অর্থনীতিতে অনার্স নিয়ে ভর্তি হন। তিনি কলকাতা বিশ্ববিদ্যালয়ে অর্থনীতি এম.এ-তে ভর্তি হন। অবশ্য শেষ পর্যন্ত তিনি পরীক্ষা দেননি। তিনি কলকাতার জোড়াপুকুরে দর্শন চতুষ্পাঠীতে অধ্যাপক রামচন্দ্র শাস্ত্রীর কাছ থেকে তিনি সাংখ্য, বেদান্ত ও মীমাংসা দর্শন অধ্যয়ন করেন। ১৯৫২ খ্রীঃ থেকে ১৯৬৫ খ্রীঃ পর্যন্ত তিনি কলকাতা সংস্কৃত-কলেজে অধ্যয়ন করেন মহামহোপাধ্যায় ডঃ কালীপদ তর্কাচার্যর কাছে তিনি প্রাচীন ন্যায় ও ষড় দৰ্শন অধ্যয়ন করেন।  তিনি অধ্যাপক অনন্তকুমার তর্কতীর্থ, অধ্যাপক সরোজবন্ধু তর্কতীর্থ, মহোপাধ্যায় অধ্যাপক শ্রীরাজেন্দ্রনাথ তর্কতীর্থ ও অধ্যাপক শ্রীমধুসূদন ন্যায়াচার্য তর্কালঙ্কার প্রমুখ প্রখ্যাত পণ্ডিতদের কাছ থেকে নব্য-ন্যায় শব্দ ও অনুমান শিক্ষা করেন। ১৯৫৫ সালে তিনি ষড়দর্শনতীর্থ উপাধি এবং ১৯৫৭ সালে তর্কতীর্থ উপাধি লাভ করেন।   দীক্ষা গ্রহণ   একজন নৈষ্ঠিক ব্রহ্মচারী হিসেবে ধ্যানপ্রকাশ ব্রহ্মচারী বহন করেছিলেন মহর্ষি নগেন্দ্রনাথ প্রবর্তিত যোগ-ভক্তি মার্গের সাধনার উত্তরাধিকার। মহর্ষি নগেন্দ্রনাথ-এর এই ত্যাগী শিষ্য ধ্যানপ্রকাশ ব্রহ্মচারী ছিলেন পুরী গোবর্ধন মঠ-এর অধীন ব্রহ্মচারী। পরম্পরাগতভাবে সেই ঐতিহ্য বহন করে তিনি ব্রহ্মচর্য দীক্ষা প্রদান করেন  ভক্তিপ্রকাশ ব্রহ্মচারীকে। মঠের প্রথম মোহন্ত শ্রীমৎ ধ্যানপ্রকাশ ব্রহ্মচারীর কাছে ১৩৪২ সালের, আশ্বিন সংক্রান্তি, কৃষ্ণপক্ষীয় পঞ্চমী তিথিতে তাঁর দীক্ষা হয়। ধ্যানপ্রকাশ ব্রহ্মচারীর কাছ থেকে তিনি ব্রহ্মচর্য-দীক্ষা গ্রহণ করেন ১৩৪৪ বঙ্গাব্দের ২৪শে চৈত্র। দীক্ষাস্থান ছিল কলকাতার শ্ৰীশ্ৰীনগেন্দ্র মঠ। ধ্যানপ্রকাশ ব্রহ্মচারীই তাঁর নামকরণ করেন ভক্তিপ্রকাশ ব্রহ্মচারী।  ব্রহ্মচারীর নামের সঙ্গে এই "প্রকাশ"-ই সংযোগে বুঝিয়ে দেয় গোবর্ধন মঠ- এর সঙ্গে এই পরম্পরার পরম্পরাগত সংযোগ।  পরবর্তী সময়ে তিনি সন্ন্যাসও গ্রহণ করেন। তাঁর সন্ন্যাস নাম ছিল দণ্ডীস্বামী হরিভক্তি দেবতীর্থ।   মোহন্তের দায়িত্ব গ্রহণ  ১৯৬৪ খ্রীঃ তিনি শ্রীশ্রীনগেন্দ্র মঠের মোহন্ত পদে অধিষ্ঠিত হন।   গ্রন্থাবলী  ধ্যানপ্রকাশ ব্রহ্মচারীর নির্দেশে তিনি মহর্ষি নগেন্দ্রনাথ-এর উপদেশাবলী সংকলনে হাত দেন। তাঁর মুদ্রিত গ্রন্থগুলির মধ্যে আছে —  আলোকমালা ( সঙ্কলিত ),  উপদেশ-শতক ( সঙ্কলিত ), জীবন পাথেয় ( সঙ্কলিত ), শ্রীশ্রীনগেন্দ্র- উপদেশামৃত ( সঙ্কলিত ), যেমন দেখেছি যেমন শুনেছি,  শ্রীগুরুচরণতলে। এছাড়াও আছে - নারদ-সূত্র। তাঁর প্রণীত, সঙ্কলিত এবং সম্পাদিত অমুদ্রিত গ্রন্থের সংখ্যা ২৪।   তথ্যসূত্র